NEUVOSTON PÄÄTÖS,

tehty 22 päivänä lokakuuta 1979,

raakaöljyn ja öljytuotteiden viennistä jäsenvaltiosta toiseen hankintavaikeuksien ilmetessä tehdyn päätöksen 77/186/ETY muuttamisesta (79/879/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 103 artiklan 4 kohdan,

ottaa huomioon komission ehdotuksen,

ottaa huomioon Euroopan parlamentin lausunnon (),

sekä katsoo, että

raakaöljyn ja öljytuotteiden viennistä jäsenvaltiosta toiseen hankintavaikeuksien ilmetessä 14 päivänä helmikuuta 1977 tehdyn päätöksen 77/186/ETY () 1 artiklassa säädetään, että vientiluvat on myönnettävä vähintään viideksitoista arkipäiväksi ja enintään yhdeksi kuukaudeksi, ja

tietyissä tapauksissa olisi annettava lupa vientiluvan peruuttamiseen yhden tai useamman jäsenvaltion hankintojen kustannuksella tapahtuvien väärinkäytösten välttämiseksi ja tämän vuoksi olisi muutettava kyseistä päätöstä,

ON TEHNYT TÄMÄN PÄÄTÖKSEN:

1 artikla

Korvataan päätöksen 77/186/ETY 2 artikla seuraavasti:

"2 artikla

Jos raakaöljyn ja/tai öljytuotteiden joko todellinen tai uhkaava hankintapula lisää epätavallisen paljon öljytuotteiden kauppaa jäsenvaltioiden välillä, komissio voi jäsenvaltion pyynnöstä neuvoteltuaan asiasta direktiivissä 73/238/ETY säädetyn ryhmän kanssa antaa kyseiselle jäsenvaltiolle lupa peruuttaa vientilisenssien myöntäminen ja lyhentää myönnettyjen lisenssien voimassaoloaikaa tai peruuttaa ne siinä määrin kuin se on tarpeen epätavallisen kaupan estämiseksi. Komission antaman luvan voimassaoloaika vahvistetaan kymmeneksi arkipäiväksi.

Neuvosto kokoontuu jäsenvaltion pyynnöstä neljänkymmenenkahdeksan tunnin kuluessa vahvistaakseen, muuttaakseen tai kumotakseen määräenemmistöllä komission antaman luvan."

2 artikla

Korvataan päätöksen 77/186/ETY 3 artikla seuraavasti:

"3 artikla

Jos pula on luonteeltaan sellainen, että se vaarantaa vakavasti raakaöljyn ja/tai öljytuotteiden hankinnan jäsenvaltiossa, tai jos tällainen tilanne on kohtuullisella todennäköisyydellä odotettavissa, komissio voi jäsenvaltion pyynnöstä neuvoteltuaan asiasta direktiivissä 73/238/ETY säädetyn ryhmän kanssa antaa tälle jäsenvaltiolle lupa peruuttaa vientiluvan myöntäminen ja lyhentää myönnettyjen lupien voimassaoloaikaa tai peruuttaa ne sillä edellytyksellä, että tavanomaista kauppaa pidetään yllä mahdollisimman pitkään.

Neuvosto kokoontuu jäsenvaltion pyynnöstä neljänkymmenenkahdeksan tunnin kuluessa muuttamaan tai kumoamaan määräenemmistöllä komission antaman luvan. Jos neuvosto ei kumoa tai muuta lupaa, se jää voimaan."

3 artikla

Lisätään seuraava artikla päätökseen 77/186/ETY:

"4 a artikla

Edellä 4 artiklan ensimmäisessä alakohdassa säädetyissä olosuhteissa kyseinen jäsenvaltio voi neuvoteltuaan komission kanssa ja saatuaan tietoja muilta jäsenvaltioilta peruuttaa jo myönnettyjen vientilupien voimassaolon 1 artiklan mukaisesti. Tämä peruuttaminen voi tulla voimaan ainoastaan neljänkymmenenkahdeksan tunnin määräajan jälkeen ja kymmeneksi päiväksi.

Jäsenvaltion tai komission vaatimuksesta neuvosto kokoontuu näiden neljänkymmenenkahdeksan tunnin kuluessa. Se voi komission ehdotuksesta määräenemmistöllä säätää aiheellisista toimenpiteistä.

Tehdessään päätöstään ja sanotun kuitenkaan rajoittamatta sen kykyä tehdä päätös, kyseisen jäsenvaltion on otettava huomioon yhteisön öljyntuojavaltioiden öljynhankintaan liittyvät edut."

4 artikla

Tämä päätös on osoitettu kaikille jäsenvaltioille.

Tehty Luxemburgissa 22 päivänä lokakuuta 1979.

Neuvoston puolesta

Puheenjohtaja

M. O'DONOGHUE

() EYVL N:o C 296, 11.12.1978, s. 58

() EYVL N:o L 61, 5.3.1977, s. 23